ವಿಶ್ವದ ಕ್ರಿಕೆಟಿಗರನ್ನ ಹಿಂದಿಕ್ಕಿದ ಜಡೇಜಾ ಇವರ ಆಟಕ್ಕೆ ಸರಿ ಸಾಟಿಯೇ ಇಲ್ಲ ಟೀಕೆಗಳನ್ನೇ ಕಾಲ ಕೆಳಗಿನ ಮೆಟ್ಟಿಲಾಗಿಸಿ ಇತಿಹಾಸ ಬರೆದ ಅದೆಷ್ಟೋ ಸಾಧಕರಿದ್ದಾರೆ. ಅಂಥವರ ಸಾಲಿಗೆ ಟೀಮ್ ಇಂಡಿಯಾದ ಖಡಕ್ ಆಲ್ರೌಂಡರ್ ರವೀಂದ್ರ ಜಡೇಜಾ ಕೂಡ ಸೇರ್ತಾರೆ. ಒಂದು ತಂಡ ಗೆಲ್ಲಿಸೋಕೆ ಬೇಕಾಗಿರುವ ಸಾಮರ್ಥ್ಯ ರವೀಂದ್ರ ಜಡೇಜಾಗಿದೆ, ಬ್ಯಾಟಿಂಗ್, ಬೌಲಿಂಗ್, ಫೀಲ್ಡಿಂಗ್ ಏನೇ ಇರಲಿ ಜಡ್ಡು ಎಕ್ಸ್ಪರ್ಟ್. ಸಮಯ ಬಂದಾಗಲೆಲ್ಲ ಟೀಮ್ ಇಂಡಿಯಾದ ನೆರವಿಗೆ ನಿಲ್ಲಬಲ್ಲ ಬಹದ್ದೂರ್ ಸುಲ್ತಾನ್ ಈತ. ಹೌದು ಟೀಂ ಇಂಡಿಯಾದ ಈ ಆಲ್ರೌಂಡರ್ ಮಾಡದ ಮ್ಯಾಜಿಕ್ಕೇ ಇಲ್ಲ. ಅದೆಂತಹ ಕಷ್ಟದ ಪರಿಸ್ಥಿತಿಯಲ್ಲೂ ತಂಡದ ಕೈ ಹಿಡಿತಾರೆ ಅನ್ನೋದು ಆಸಿಸ್ ವಿರುದ್ಧದ 2ನೇ ಟೆಸ್ಟ್್ ಪಂದ್ಯದ ವೇಳೆ ಸಾಬೀತಾಗಿದೆ. ಸಂಕಷ್ಟದಲ್ಲಿದ್ದ ತಂಡಕ್ಕೆ ರಹಾನೆ ಜತೆಗೂಡಿ ಜಬರ್ದಸ್ತ್ ಆಟದ ಮೂಲಕ ರವೀಂದ್ರ ಜಡೇಜಾ ಜೀವ ತುಂಬಿದ್ದಾರೆ. ತನ್ನ ವಿರುದ್ಧದ ಟೀಕೆ ಟಿಪ್ಪಣಿಗಳಿಗೆ ಎಂದೂ ತಲೆ ಕೆಡಿಸಿಕೊಂಡವರಲ್ಲ ಜಡೇಜಾ. ಸಮಯ ಬಂದಾಗ ಬ್ಯಾಟ್ ಝಳಪಿಸುವುದು, ಸೂಕ್ಷ್ಮ ಸಂದರ್ಭದಲ್ಲಿ ವಿಕೆಟ್ ಕಿತ್ತು ಮ್ಯಾಚ್ಗೆ ತಿರುವು ನೀಡುವುದು, ಮೌನವಾಗಿದ್ದೇ ಎಲ್ಲ ಟೀಕೆಗಳಿಗೆ ಉತ್ತರಿಸುವುದು, ಇದೆಲ್ಲ ಜಡೇಜಾ ಸ್ಟೈಲ್. ವಿಶ್ವದ ಬೆಸ್ಟ್ ಆಲ್ರೌಂಡರ್ ಜಡ್ಡು..! ರವೀಂದ್ರ ಜಡೇಜಾ ಸಾಧನೆಯಿಂದಲೇ ಗಮನ ಸೆಳೆದಿದ್ದಾರೆ. ವಿಶೇಷವೆಂದರೆ ವಿಶ್ವದ ಮೋಸ್ಟ್ ಟಾಪ್ ಬ್ಯಾಟ್ಸ್ಮನ್ಗಳಾದ ಬೆನ್ ಸ್ಟೋಕ್ಸ್, ಶಕೀಬ್ ಅಲ್ ಹಸನ್, ಜಾಸನ್ ಹೋಲ್ಡರ್ರನ್ನ ಜಡೇಜಾ ಹಿಂದಿಕ್ಕಿದ್ದಾರೆ ಅನ್ನೋದು. 2016 ನಂತರ ಜಡೇಜಾ ಸಾಧನೆ 2016ರಿಂದ ಈಚೆಗೆ ಬ್ಯಾಟ್ ಮಾಡಿರುವ ಆಲ್ರೌಂಡರ್ಸ್ ಪಟ್ಟಿಯಲ್ಲಿ ಸಾವಿರ ರನ್ ಹಾಗೂ 50 ವಿಕೆಟ್ ಪಡೆದಿರುವ ಆಟಗಾರರ ಪೈಕಿ ಜಡೇಜಾಗೆ ಅಗ್ರಸ್ಥಾನವಿದೆ. 46.65 ಸರಾಸರಿಯಲ್ಲಿ ರನ್ ಕಲೆ ಹಾಕಿರುವ ಜಡೇಜಾ 24.07 ಸರಾಸರಿಯಲ್ಲಿ ವಿಕೆಟ್ ಕಬಳಿಸಿದ್ದಾರೆ. ಉಳಿದಂತೆ ಸ್ಟೋಕ್ಸ್ 42.34 ಬ್ಯಾಟಿಂಗ್ 27.59 ಬೌಲಿಂಗ್ ಸರಾಸರಿ ಹೊಂದಿದ್ರೆ, ಶಕೀಬ್ ಅಲ್ ಹಸನ್ 38.48 ಬ್ಯಾಟಿಂಗ್ ಹಾಗೂ 26.03 ಬೌಲಿಂಗ್ ಸರಾಸರಿಯನ್ನು ಹೊಂದಿದ್ದಾರೆ. ಇನ್ನು ಹೋಲ್ಡರ್ 33.40 ಬ್ಯಾಟಿಂಗ್ ಸರಾಸರಿ ಹಾಗೂ 25.66 ಬೌಲಿಂಗ್ ಸರಾಸರಿಯನ್ನು ಹೊಂದಿ ನಂತರದ ಸ್ಥಾನದಲ್ಲಿದ್ದಾರೆ. 2018ರಿಂದ ಅಂತಾರಾಷ್ಟ್ರೀಯ ಕ್ರಿಕೆಟ್ನಲ್ಲಿ ಜಡೇಜಾ ಜಡೇಜಾ 2018 ಸೆಪ್ಟಂಬರ್ ನಿಂದ ಒಟ್ಟು 56 ಟೆಸ್ಟ್ ಪಂದ್ಯಗಳ 45 ಇನಿಂಗ್ಸ್ಗಳಲ್ಲಿ ಭಾರತದ ಪರ ಆಡಿದ್ದಾರೆ. ಒಟ್ಟು 48.55 ಸರಾಸರಿಯಲ್ಲಿ 1 ಶತಕ ಸೇರಿದಂತೆ 1311 ರನ್ ಮಾಡಿದ್ದಾರೆ. ಇದೀಗ ಮೆಲ್ಬರ್ನ್ನಲ್ಲಿ ತಾಳ್ಮೆಯ ಅರ್ಧಶತಕ ಬಾರಿಸಿರುವ ಜಡ್ಡು, ಬೌಲಿಂಗ್ನಲ್ಲೂ ಪ್ರಚಂಡ ನಿರ್ವಹಣೆ ನೀಡಿ ಪ್ರಮುಖ 2 ವಿಕೆಟ್ ಉರುಳಿಸಿದ್ದು ದೊಡ್ಡ ಸಾಧನೆಯೇ ಸರಿ. ಇಷ್ಟೆಲ್ಲ ಪ್ರದರ್ಶನ ನೀಡಿದ ಜಡೇಜಾ ಟೀಮ್ ಇಂಡಿಯಾದ ಆಪತ್ಪಾಂಧವ ಎನ್ನೋದ್ರಲ್ಲಿ ಎರಡು ಮಾತೇ ಇಲ್ಲ. ಮುಂದೆ ಕೂಡ ಜಡೇಜಾರಿಂದ ಇಂತಹುದೇ ಪರ್ಫಾಮೆನ್ಸ್ ಬರಲಿ ಅನ್ನೋದೇ ಅಭಿಮಾನಿಗಳ ಹಾರೈಕೆಯಾಗಿದೆ.